**บทที่ 1**

**บทนำ**

**ที่มาและความสำคัญของปัญหา**

ในปัจจุบันนี้ ประเทศไทยได้การพัฒนามากขึ้นทั้งทางด้านเศรษฐกิจ ด้านอุตสาหกรรมด้านเกษตรกรรม ด้านเทคโนโลยี ตลอดจนสังคมที่เป็นอยู่ทำให้มีการผลิตสินค้าเพื่อการบริโภค มีการใช้เทคโนโลยีแบบใหม่เพิ่มมากขึ้น ส่งผลให้ปริมาณขยะมากขึ้น การที่ขยะมีปริมาณเพิ่มมากขึ้นเรื่อย ๆ จนเป็นปัญหานั้น มีสาเหตุมาจากการเพิ่มขึ้นของประชากร การขยายตัวของชุมชน การกระตุ้นเศรษฐกิจจากภาครัฐ รวมทั้งการส่งเสริมและการพัฒนาการท่องเที่ยว อีกส่วนหนึ่งมาจากพฤติกรรมของประชาชน ที่ยังให้ความสำคัญกับรูปลักษณ์ความสวยงามของสินค้า ตลอดจนความสะดวกสบายในการบริโภคเป็นหลัก ทำให้มีการพัฒนากระบวนการผลิตหีบห่อ และบรรจุภัณฑ์เพื่อสร้างความสนใจของผู้ซื้อ จนเกิดเป็นวัฒนธรรมบริโภคนิยม การบริโภคแบบทิ้งขว้างในลักษณะใช้ครั้งเดียวทิ้ง เป็นผลทำให้มีวัสดุที่มีประโยชน์ปะปนมากับขยะ เกิดเป็นปัญหาขยะกองโตตามเก็บทำลายไม่ทัน (กรมส่งเสริมคุณภาพสิ่งแวดล้อม, 2548, น. 15) ในขณะที่องค์กรและหน่วยงานต่าง ๆได้พยายามที่จะเข้ามาจัดการกับปัญหาขยะ แต่ยังไม่เกิดประสิทธิภาพสูงสุด โดยพบว่ามีผลกระทบในด้านต่าง ๆ เกิดขึ้นมาให้เห็นอยู่เสมอ ทั้งระบบเก็บขนขยะและการกำจัดขยะที่ยังไม่สามารถรองรับปริมาณขยะ ที่มีปริมาณมากขึ้นการคัดแยกขยะที่ยังไม่เห็นผลชัดเจน องค์ประกอบของขยะมีส่วนที่สามารถนำมาใช้ประโยชน์ได้ใหม่ประมาณร้อยละ 30 ค่าใช้จ่ายในการจัดการขยะสูงกว่าค่าธรรมเนียมที่จัดเก็บได้อย่างมาก การปนเปื้อนของขยะอันตรายจากบ้านเรือนและขยะติดเชื้อจากโรงพยาบาลทำให้เกิดการปนเปื้อนของสารพิษ เช่น สารตะกั่ว สารปรอทลงสู่พื้นดิน และแหล่งน้ำกองขยะที่เป็นแหล่งเพาะพันธุ์สัตว์และแมลงนำโรคต่าง ๆ เช่น หนู แมลงสาบ แมลงวัน ทั้งยังเป็นแหล่งแพร่เชื้อโรคเป็นแหล่งมลพิษทางอากาศจากการเผา เช่น ฝุ่นละออง เขม่าควัน การเกิดกาซมีเทน จากการฝังกลบขยะขยะบางชนิดไม่ย่อยสลาย และกำจัด ได้ยาก เช่น โฟม พลาสติก ทำให้เกิดมลพิษตกค้างสู่สิ่งแวดล้อม (วิโรจน์ จิวะรังสรรค์, 2544, น. 3)

สำนักงานทรัพยากรธรรมชาติและสิ่งแวดล้อมจังหวัดบุรีรัมย์ สำรวจข้อมูลด้านการจัดการขยะมูลฝอยในปี พ.ศ. 2557 พบว่า จังหวัดบุรีรัมย์มีปริมาณขยะมูลฝอยชุมชน ประมาณ 1,553 ตันต่อวัน แบ่งเป็นขยะมูลฝอยที่เกิดจากเทศบาลจำนวน 620 ตันต่อวัน และเป็นขยะมูลฝอยที่เกิดในเขต อบต. จำนวน 933 ตันต่อวัน (พิจารณาจากอัตราการเกิดขยะมูลฝอย เทศบาลนคร 1.89 กิโลกรัมต่อคนต่อวัน เทศบาลเมือง 1.15 กิโลกรัมต่อคนต่อวัน เทศบาลตำบล 1.02 กิโลกรัมต่อคนต่อวัน องค์การบริหารส่วนตำบล 0.91 กิโลกรัมต่อคนต่อวัน (กรมควบคุมมลพิษ ปี 2555) องค์ประกอบของขยะมูลฝอยในจังหวัดบุรีรัมย์นั้น จากการศึกษาองค์ประกอบของมูลฝอยที่ศูนย์กำจัดขยะมูลฝอย เทศบาลเมืองบุรีรัมย์ ทั้งทางเคมี และทางกายภาพ มีผลการศึกษา ดังนี้ ลักษณะคุณสมบัติทางกายภาพ องค์ประกอบของมูลฝอยส่วนใหญ่ เป็นเศษอาหาร เศษผัก อยู่ในช่วง 59.08 - 81.11% ขององค์ประกอบทั้งหมด อันดับที่ 2 คือ พลาสติก ส่วนอันดับ 3 เป็นกระดาษ ลักษณะทางเคมี ได้ทำการวิเคราะห์องค์ประกอบต่าง ๆ ที่สำคัญ มีค่าความร้อนสูงสุดอยู่ระหว่าง 3896.7 – 3952.1 กิโลแคลอรี / กิโลกรัม มีค่าความชื้นอยู่ระหว่าง 54.63 – 57.49 % ปริมาณสารเผาไหม้ได้ (Volatile Solids) อยู่ระหว่าง 72.24 – 77.64 % และค่าปริมาณเถ้า (Ash) ระหว่าง 22.36 – 27.76% การเกิดของเสียอันตรายของชุมชน จังหวัดบุรีรัมย์มีปริมาณของเสียอันตรายของชุมชน ประมาณ 2,177 ตันต่อปี และมีปริมาณซากผลิตภัณฑ์เครื่องใช้ไฟฟ้าและอิเล็กทรอนิกส์ 4,368 ตันต่อปี สรุปพบว่าจังหวัดบุรีรัมย์มีของเสียอันตรายจากชุมชนเกิดขึ้น ในปี 2557 รวม 6,545 ตันต่อปี (สำนักงานทรัพยากรธรรมชาติและสิ่งแวดล้อมจังหวัดบุรีรัมย์, 2558) การรวบรวมขยะมูลฝอยชุมชนจังหวัดบุรีรัมย์ มีองค์กรปกครองส่วนท้องถิ่น จำนวน 208 แห่ง มีการให้บริการเก็บรวบรวมขยะมูลฝอยไปกำจัด 55 แห่ง แบ่งเป็น เทศบาล 38 แห่ง และองค์การบริหารส่วนตำบล 17 แห่ง คิดเป็นร้อยละ 26.44 โดยมีปริมาณขยะมูลฝอยที่ได้รับบริการเก็บขนรวม 368 ตัน / วัน หรือคิดเป็นร้อยละ 23.70 มีขยะมูลฝอยที่ถูกนำไปกำจัดอย่างถูกวิธี จำนวน 67.66 ตัน / วัน คิดเป็นร้อยละ 18.39 ของปริมาณขยะที่เก็บขนทั้งหมด หรือคิดเป็นร้อยละ 4.36 ของปริมาณขยะที่เกิดขึ้นและมีปริมาณขยะที่กำจัดไม่ถูกวิธี จำนวน 1,331 ตัน / วัน คิดเป็นร้อยละ 85.71 ของปริมาณขยะที่เกิดขึ้นทั้งหมด เนื่องจากยังมีองค์กรปกครองส่วนท้องถิ่นที่ไม่มีการให้บริการจัดการขยะมูลฝอย จำนวน 153 แห่ง คิดเป็นร้อยละ 73.56 ส่วนการรวบรวมและการกำจัดของเสียอันตรายชุมชนในจังหวัดบุรีรัมย์ ส่วนใหญ่ยังทิ้งปะปนกับมูลฝอยทั่วไป แม้ว่าบางท้องถิ่นมีการรณรงค์การคัดแยกของเสียอันตรายชุมชนออกจากมูลฝอยทั่วไปแล้วก็ตาม แต่ยังมีข้อจำกัดในการรวบรวมและขนส่งไปรีไซเคิลหรือกำจัดอย่างถูกหลักวิชาการ (สำนักงานทรัพยากรธรรมชาติและสิ่งแวดล้อมจังหวัดบุรีรัมย์, 2558)

ในปี 2556 สำนักงานสิ่งแวดล้อมภาคที่ 11 สำนักงานทรัพยากรธรรมชาติและสิ่งแวดล้อมจังหวัดบุรีรัมย์ ร่วมกับองค์กรปกครองส่วนท้องถิ่นระดับเทศบาลขึ้นไป ได้ส่งเสริมและรณรงค์ให้ประชาชนคัดแยกของเสียอันตรายจากชุมชน ภายใต้โครงการเมืองสวยใส ไร้มลพิษ การรวบรวมและการกำจัดมูลฝอยติดเชื้อ โดยส่วนใหญ่โรงพยาบาลให้เอกชนดำเนินการเก็บขนและกำจัดมูลฝอยติดเชื้อ จำนวน 19 แห่ง คิดเป็นร้อยละ 86.4 โรงพยาบาลดำเนินการกำจัดเอง โดยใช้เตาเผาของโรงพยาบาล จำนวน 2 แห่ง คิดเป็นร้อยละ 9.1 จากข้อมูลที่กล่าวมาข้างต้นจะเห็นว่าปริมาณขยะที่กำจัดไม่หมดในแต่ละวัน ทำให้มีปริมาณขยะเหลือสะสมเกิดขึ้นทุกวัน ทำให้เป็นปัญหาซึ่งสาเหตุมาจากท้องถิ่นขาดความชัดเจนในเรื่องกระบวนการมีส่วนร่วมของประชาชน ในการส่งเสริมและรักษาคุณภาพสิ่งแวดล้อม ขาดบุคลากรที่มีความรู้ในการบริหารจัดการขยะมูลฝอย ประชาชนขาดจิตสำนึก ขาดความตระหนัก ไม่มีส่วนร่วมในการจัดการขยะมูลฝอย และมีการนำวัสดุเหลือใช้กลับมาใช้ประโยชน์น้อย ตลอดทั้งสถานที่กำจัดขยะมูลฝอยแบบ Sanitary Landfill มีเพียงแห่งเดียวในจังหวัดบุรีรัมย์ คือ เทศบาลเมืองบุรีรัมย์ มีองค์กรปกครองส่วนท้องถิ่นมาทิ้งร่วม จำนวน 7 แห่ง ส่วนสถานที่กำจัดขยะมูลฝอยอีก 50 แห่งนั้น กำจัดขยะมูลฝอยไม่ถูกวิธีจึงทำให้เกิดปัญหาขึ้น(สำนักงานทรัพยากรธรรมชาติ และสิ่งแวดล้อมจังหวัดบุรีรัมย์, 2558)

ด้วยความสำคัญของปัญหาในการจัดการขยะในเขตจังหวัดบุรีรัมย์ ที่ได้กล่าวมาข้างต้น จะเห็นได้ว่า กลวิธีในการดำเนินการจัดการขยะที่ผ่านมามีแนวโน้มที่จะทำให้ขยะเพิ่มมากขึ้น ส่วนหนึ่งมาจากการดำเนินการที่เกิดขึ้นในภาคส่วนของรัฐเป็นหลัก ในส่วนของภาคประชาชนที่จะเพิ่มจำนวนมากขึ้นในอนาคต กลับยังไม่มีช่องทางที่ชัดเจน ถึงแม้ภาคส่วนที่ดำเนินงานเป็นองค์การที่เกิดโดยประชาชน เช่น องค์การปกครองส่วนท้องถิ่น เป็นต้น แต่ในการเกิดการมีส่วนร่วมจากประชาชนจริง ๆ กลับไม่มีความชัดเจนในลักษณะปฏิบัติ ดังนั้น ผู้วิจัยในฐานะผู้บริหารขององค์การบริหารส่วนตำบล จึงสนใจที่จะศึกษาปัจจัยที่มีอิทธิพลต่อการจัดการขยะของประชาชน จังหวัดบุรีรัมย์ สร้างรูปแบบการพัฒนาการจัดการขยะของประชาชน จังหวัดบุรีรัมย์ และนำรูปแบบการพัฒนาไปทดลองใช้และประเมินผลการทดลองการจัดการขยะของประชาชน เพื่อปรับปรุงการมีส่วนร่วมของประชาชน ก่อให้เกิดการเปลี่ยนแปลงการปฏิบัติตนในการจัดการขยะที่เหมาะสมกับสภาพชุมชน และทรัพยากรที่มีอยู่ของประชาชน เพื่อลดผลกระทบที่เกิดจากปัญหาขยะ ทำให้ชุมชนมีสภาพ แวดล้อมที่เหมาะสม และเอื้อต่อการดำรงชีวิตและความเป็นอยู่ที่ดีอย่างยั่งยืนอย่างแท้จริง

**คำถามการวิจัย**

1. มีปัจจัยใดบ้างที่มีผลต่อการจัดการขยะของประชาชน จังหวัดบุรีรัมย์

2. รูปแบบการพัฒนาการจัดการขยะของประชาชน จังหวัดบุรีรัมย์ เป็นอย่างไร

3. ผลการทดลองและประเมินผลการใช้รูปแบบการพัฒนาการจัดการขยะของประชาชน จังหวัดบุรีรัมย์ เป็นเช่นไร

**วัตถุประสงค์ของการวิจัย**

1. เพื่อศึกษาปัจจัยที่มีผลต่อการจัดการขยะของประชาชน จังหวัดบุรีรัมย์

2. เพื่อสร้างรูปแบบการพัฒนาการจัดการขยะของประชาชน จังหวัดบุรีรัมย์

3. เพื่อทดลองและประเมินผลการใช้รูปแบบการพัฒนาการจัดการขยะของประชาชน จังหวัดบุรีรัมย์

**สมมติฐานการวิจัย**

จากการศึกษาแนวคิด ทฤษฎี เอกสาร และงานวิจัยที่เกี่ยวข้อง (กล่าวไว้ในบทที่ 2) ผู้วิจัยนำมากำหนดเป็นสมมติฐานเพื่อใช้ทดสอบ ความถูกต้องของทฤษฎีได้ว่า

1. การจัดการขยะของประชาชน จังหวัดบุรีรัมย์ ได้รับผลมาจาก 1) การตัดสินใจ 2) การปฏิบัติการ 3) การได้รับผลประโยชน์ และ 4) การประเมินผล

2. หลังการทดลองใช้รูปแบบการพัฒนาการจัดการขยะของประชาชน จังหวัดบุรีรัมย์ กลุ่มทดลอง มีการจัดการขยะ ดีกว่ากลุ่มควบคุม และ แตกต่างอย่างมีนัยสำคัญทางสถิติที่ระดับ .05

**ขอบเขตของการวิจัย**

การวิจัยครั้งนี้ผู้วิจัยได้กำหนดขอบเขตการวิจัย ดังนี้

**1. พื้นที่เป้าหมาย** เป็นการศึกษาเฉพาะเขตจังหวัดบุรีรัมย์

**2.ขั้นตอนการวิจัย** การวิจัยครั้งนี้แบ่งออกเป็น 3 ระยะ คือ

ระยะที่ 1 การศึกษาปัจจัยที่มีผลต่อการจัดการขยะของประชาชน จังหวัดบุรีรัมย์ ใช้การการวิจัยเชิงปริมาณ

ระยะที่ 2 สร้างรูปแบบการพัฒนาการจัดการขยะของประชาชน จังหวัดบุรีรัมย์ ใช้การวิจัยเชิงคุณภาพ

ระยะที่ 3 การทดลองและประเมินผลการใช้รูปแบบการพัฒนาการจัดการขยะของประชาชน จังหวัดบุรีรัมย์ ใช้การวิจัยเชิงทดลอง

**3. ประชากรและกลุ่มตัวอย่าง**

3.1 ประชากรและกลุ่มตัวอย่างในการวิจัยระยะที่ 1

1) ประชากรที่ใช้ในการศึกษา ได้แก่ ประชาชนในจังหวัดบุรีรัมย์ หลังคาเรือนละ 1 คน จำนวน 431,959 คน / หลังคาเรือน

2) กลุ่มตัวอย่างที่ใช้ในการวิจัยครั้งนี้ ได้แก่ ประชาชนในจังหวัดบุรีรัมย์ โดยใช้วิธีกำหนดขนาดกลุ่มตัวอย่างตามสูตรของ Taro Yamane. (1967 : อ้างในรังสรรค์ สิงหเลิศ, 2558, น. 69) จำนวน 400 คน / หลังคาเรือน

3.2 กลุ่มเป้าหมายที่ใช้ในการวิจัย การสร้างรูปแบบการพัฒนาในการวิจัย ระยะที่ 2

กลุ่มเป้าหมาย ได้แก่ ผู้บริหารองค์การบริหารส่วนท้องถิ่น จำนวน 10 คน นักวิชาการสาธารณสุข จำนวน 5 คน ผู้บริหารหรือผู้แทนจากกระทรวงมหาดไทย จำนวน 5 คน และผู้มีส่วนได้เสียเกี่ยวกับการจัดการขยะของชุมชน จำนวน 10 คน (ที่ไม่ใช่กลุ่มตัวอย่างในการวิจัยระยะที่ 1) รวมทั้งสิ้น จำนวน 30 คน

3.3 กลุ่มทดลอง และตัวแปรที่ใช้ในการวิจัย ระยะที่ 3

3.3.1 กลุ่มทดลอง ได้แก่ ประชาชน ชาวบ้านบุญช่วย หมู่ที่ 13 ตำบลสะเดา อำเภอพลับพลาชัย จังหวัดบุรีรัมย์ ที่ไม่ใช่กลุ่มตัวอย่างในการวิจัยระยะที่ 1 และกลุ่มเป้าหมายในการวิจัยในระยะที่ 2 จำนวนทั้งสิ้น 55 คน / หลังคาเรือน คัดเลือกโดยการสมัครใจยินดีเข้าร่วมโครงการวิจัย และหากมีจำนวนเกิน 55 คน / หลังคาเรือนผู้วิจัยจะใช้การสุ่มอย่างง่าย (Simple Random Sampling) โดยใช้วิธีการจับสลากมาให้ได้จำนวน 55 คน ตามที่ต้องการมาเป็นกลุ่มทดลอง

3.3.2 กลุ่มควบคุม ได้แก่ ประชาชน ชาวบ้านเสม็ด หมู่ที่ 8 ตำบลสะเดา อำเภอพลับพลาชัย จังหวัดบุรีรัมย์ ที่ไม่ใช่กลุ่มตัวอย่างในการวิจัยระยะที่ 1 และกลุ่มเป้าหมายในการวิจัยในระยะที่ 2 จำนวนทั้งสิ้น 55 คน / หลังคาเรือน คัดเลือกโดยการสมัครใจยินดีเข้าร่วมโครงการวิจัย และหากมีจำนวนเกิน 55 คน / หลังคาเรือน ผู้วิจัยจะใช้การสุ่มอย่างง่าย (Simple Random Sampling) โดยใช้วิธีการจับสลากมาให้ได้จำนวน 55 คน ตามที่ต้องการมาเป็นกลุ่มควบคุม

**4. ตัวแปรที่ใช้ในการวิจัย**

4.1 ตัวแปร ในการวิจัยระยะที่ 1 ประกอบด้วย

1) ตัวแปรอิสระ ซึ่ง เป็นปัจจัยเชิงสาเหตุที่คาดว่าจะมีผลต่อการจัดการขยะของประชาชน จังหวัดบุรีรัมย์ ประกอบด้วย

1.1) การตัดสินใจ

1.2) การปฏิบัติการ

1.3) การได้รับผลประโยชน์

1.4) การประเมินผล

2) ตัวแปรตาม ซึ่งเป็นผลลัพธ์ คือ การจัดการขยะของประชาชน จังหวัดบุรีรัมย์

4.2 ตัวแปร ในการวิจัยระยะที่ 2 ได้แก่

ปัจจัยที่เป็นผลลัพธ์จากการศึกษาของผู้วิจัย ที่ได้จากผลการศึกษาในระยะที่ 1 มาเป็นประเด็นในการพิจารณาสร้างรูปแบบการพัฒนา

4.3 ตัวแปร ในการวิจัยระยะที่ 3 ได้แก่

1) ตัวแปรอิสระ คือ กิจกรรม หรือโครงการ หรือแผนงาน ในการพัฒนาการจัดการขยะของประชาชน จังหวัดบุรีรัมย์ จากการวิจัยระยะที่ 2 และตัวแปรอิสระในระยะที่ 1 ที่พบว่ามีผลต่อการจัดการขยะของประชาชน จังหวัดบุรีรัมย์ โดยมีตัวแปรด้านการมีการจัดการขยะ เป็นตัวแปรควบคุม (Control Variable) โดยนำมาเป็นตัวแปรร่วม (Covariate )

2) ตัวแปรตาม ได้แก่ รูปแบบการพัฒนาการจัดการขยะของประชาชน จังหวัดบุรีรัมย์

**5. เครื่องมือที่ใช้ในการวิจัย**

การวิจัยระยะที่ 1 เครื่องมือที่ใช้คือ แบบสอบถาม (Questionnaire)

เครื่องมือที่ใช้ในการวิจัย ประกอบด้วย ปัจจัยที่เป็นผลลัพธ์จากการศึกษาของผู้วิจัย ที่ได้จากผลการศึกษาในระยะที่ 1 โสตทัศนูปกรณ์ เครื่องอัดภาพและเสียง และแบบประเมินโดยผู้เชี่ยวชาญ

การวิจัยระยะที่ 3 เครื่องมือที่ใช้คือ แบบสอบถาม (Questionnaire) และการสังเกต

**6. สถิติที่ใช้ในการวิจัย**

การวิจัยระยะที่ 1 สถิติที่ใช้ทดสอบสมมติฐาน คือ ใช้สถิติการวิเคราะห์การถดถอยพหุคูณเชิงเส้นตรง (Multiple Linear Regression)

การวิจัยระยะที่ 3 สถิติที่ใช้ทดสอบสมมติฐาน คือ การวิเคราะห์ความแปรปรวน (ร่วม) หลายตัวแปรตาม ( Multivariate Analysis of Covariance: MANCOVA )

**นิยามศัพท์เฉพาะ**

1. รูปแบบการพัฒนา หมายถึง กิจกรรม โครงการ แนวทางการดำเนินงานในการมีส่วนร่วมระหว่างภาครัฐ และประชาชนในจังหวัดบุรีรัมย์ ต่อการจัดการขยะ

2 . การจัดการขยะ ของประชาชน หมายถึง การกระทำของประชาชน ในจังหวัดบุรีรัมย์ เพื่อร่วมกันจัดการขยะในพื้นที่ ในด้าน 1) การตัดสินใจ 2) การปฏิบัติการ 3) การได้รับผลประโยชน์ และ4) ด้านการประเมินผล

2.1 การตัดสินใจ หมายถึง การตัดสินใจการเข้ามามีส่วนร่วมในการค้นหาปัญหา การตัดสินใจกำหนดความต้องการ และตัดสินใจลงมือ

2.2 การปฏิบัติการ หมายถึง การเข้ามามีส่วนร่วมในการสนับสนุนทางด้านทรัพยากร การเข้าร่วมในการบริหาร และการประสานความร่วมมือ

2.3 การได้รับผลประโยชน์ หมายถึง การเข้ามามีส่วนร่วมในการรับผลประโยชน์ทางด้านวัตถุ ทางด้านสังคม และส่วนบุคคล

2.4 การประเมินผล หมายถึง การเข้ามามีส่วนร่วมในการควบคุมและตรวจสอบดำเนินกิจกรรมทั้งหมด และเป็นการแสดงถึงการปรับตัวในการมีส่วนร่วมในครั้งต่อไป

3. ขยะ หมายถึง สิ่งที่ถูกทิ้งหรือเหลือใช้จากการทำกิจกรรมประจำวันของประชาชนทั่วไป เช่น กระดาษ พลาสติก แก้ว โลหะ เศษอาหาร ผัก ผลไม้ สิ่งเหล่านี้ก่อนการนำไปกำจัดสามารถนำกลับมาใช้ประโยชน์ได้

4. การจัดการขยะ หมายถึง การทำลาย หรือลดปริมาณของมูลฝอยให้เหลือน้อยที่สุด

5. ประชาชน หมายถึง ประชาชนที่อาศัยอยู่ในเขตพื้นที่จังหวัดบุรีรัมย์

**ประโยชน์ที่คาดว่าจะได้รับจากการวิจัย**

1. ได้องค์ประกอบการจัดการขยะของประชาชน จังหวัดบุรีรัมย์

2. ได้ข้อมูลสารสนเทศในด้านการพัฒนาการจัดการขยะของประชาชน จังหวัดบุรีรัมย์ เพื่อใช้เป็นแนวทางในการพัฒนาการมีส่วนร่วมของประชาชนในจังหวัดบุรีรัมย์ ในการจัดการขยะ

3. ได้แนวทางนำไปพัฒนาองค์การปกครองส่วนท้องถิ่น สู่ความเป็นองค์กรแห่งการเรียนรู้ในการจัดการขยะ

4. ประชาชนได้มีส่วนร่วมในการจัดการขยะในชุมชนของตนเอง

5. ครอบครัว ชุมชน บ้านเมือง สะอาด ปราศจากขยะ